
24-TA-945: Noteikumu projekts (Jauns)
Eiropas Savienības kohēzijas politikas programmas 2021. – 2027. gadam 2.1.1.  specifiskā atbalsta mērķa “Energoefektivitātes veicināšana un siltumnīcefekta gāzu emisiju samazināšana”  2.1.1.6. pasākuma “Pašvaldību ēku energoefektivitātes paaugstināšana” pirmās projektu iesniegumu atlases kārtas īstenošanas noteikumi
TA saskaņojamie dokumenti
Noteikumu projekts 1.0
Anotācija (ex-ante) 1.0
MK sēdes protokollēmuma projekts 1.0

Labklājības ministrija

Atzinuma sniegšanas termiņš
29.04.2024.
Saskaņošanas rezultāts
Nesaskaņots
Pieejamības statuss
Vispārpieejams

	1.
	Noteikumu projekts
27.10. darbības vides un informācijas pieejamības veicināšanai;
	Iebildums
1) Lūdzam rast iespēju visā noteikumu projektā aizstāt vārdu "pieejamība" ar vārdu "piekļūstamība", nodrošinot vienotu terminoloģiju. Paskaidrojam, ka, atbilstoši Latvijas Zinātņu akadēmijas Terminoloģijas komisijas lēmumam, angļu valodas termins “accessibility” latviski tiek tulkots kā “piekļūstamība” (šāds termins lietots arī Preču un pakalpojumu piekļūstamības likumā, apzīmējot piekļūstamības prasības videi, informācijai, infrastruktūrai, pakalpojumiem u.c., lai tie būtu ērti lietojami ikvienam, tai skaitā cilvēkiem ar dažāda veida funkcionēšanas ierobežojumiem, t.sk. redzes, dzirdes, kustību vai garīga rakstura traucējumiem). Pamatojums: LZA Terminoloģijas komisijas 2017.gada lēmums https://termini.gov.lv/kolekcijas/97/skirklis/454405
Tāpat vēršam uzmanību, ka pieejamība (angl. availability) nozīmē vides/objekta/pakalpojuma pieejamību vai esamību kopumā. Savukārt piekļūstamība (angl. accessibility) nozīmē, ka konkrētajai videi/objektam/pakalpojumam ir iespēja fiziski piekļūt, kā arī to var lietot, izmantojot vairākus sensoros (redze, dzirde, tauste) kanālus. Tādējādi pieejamība var izslēgt piekļūstamību, savukārt piekļūstamība ietver arī pieejamību.

2) Lūdzam rast iespēju aizstāt vārdu  "veicināšana" ar vārdu "nodrošināšana", tādējādi mainot teikuma būtību. Paskaidrojam, ka atbilstoši Eiropas Parlamenta un Padomes 2021. gada 24. jūnija regulas (ES) 2021/1058 nosacījumiem un ANO Konvencijā par personu ar invaliditāti noteiktajam vides piekļūstamība ir jānodrošina. Paskaidrojam, ka vides piekļūstamību var veicināt ar atbilstošu politiku, normatīvajiem aktiem un informēšanu, savukārt būvniecības projektu uzdevums ir nodrošināt piekļūstamību konkrētajā objektā, tādējādi veicinot situācijas uzlabošanos piekļūstamības jomā kopumā. 
 
Piedāvātā redakcija
-
	Inese Vilcāne (LM)

	2.
	Noteikumu projekts
40.4.4. vienlīdzība, iekļaušana, nediskriminācija un pamattiesību ievērošana (ja attiecināms);
	Iebildums
Lai nodrošinātu horizontālā principa “Vienlīdzība, iekļaušana, nediskriminācija un pamattiesību ievērošana” ieviešanas uzraudzību, atbilstoši HP vadlīnijās [1] noteiktajam, lūdzam papildināt MK noteikumu projektu ar pienākumu finansējuma saņēmējam uzkrāt datus par horizontālā principa “Vienlīdzība, iekļaušana, nediskriminācija un pamattiesību ievērošana” rādītāju, lūdzam rast iespēju precizēt apakšpunkta redakciju.


 
Piedāvātā redakcija
40.4.4. nodrošina horizontālā principa "Vienlīdzība, iekļaušana, nediskriminācija un pamattiesību ievērošana" vispārīgas un specifiskas darbības, kas veicina vienlīdzību, iekļaušanu, nediskrimināciju un pamattiesību ievērošanu, kā arī rādītāju uzkrāšanu un ziņošanu par šādu rādīju: objektu skaits, kuros Eiropas Reģionālās attīstības fonda un Kohēzijas fonda ieguldījumu rezultātā ir nodrošināta vides un informācijas piekļūstamība.
	Inese Vilcāne (LM)

	3.
	Anotācija (ex-ante)
8.1.9. uz personu ar invaliditāti vienlīdzīgām iespējām un tiesībām
	Iebildums
Lūdzam rast iespēju papildināt sadaļu ar specifiskajām un vispārīgajām horizontālā principa "Vienlīdzība, iekļaušana, nediskriminācija un pamattiesību ievērošana" (HP VINPI) darbībām, kuras sekmēs personu ar invaliditāti vienlīdzīgas iespējas un tiesības, atbilstoši LM/TM vadlīnijās [1] noteiktajam.

[1] “Horizontālais princips “Vienlīdzība, iekļaušana, nediskriminācija un pamattiesību ievērošana” vadlīnijas īstenošanai un uzraudzībai (2021-2027),  pieejamas: https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027.
 
Piedāvātā redakcija
2.1.1.6. pasākuma ietvaros tiks īstenotas darbības, kas veicina personu ar invaliditāti vienlīdzīgām iespējas un tiesības:
(Vispārīgās HP darbības)
-projekta vadības un īstenošanas personāla atlase tiks nodrošināta bez jebkādas tiešas vai netiešas diskriminācijas, veicinot mazāk pārstāvētā dzimuma piesaisti, personu ar invaliditāti piesaisti un nediskriminējot  pēc rases, etniskās izcelsmes, dzimuma, vecuma, invaliditātes, reliģiskās, pārliecības,  seksuālās orientācijas vai citiem apstākļiem;
-tiks nodrošināts, ka informācija tīmeklī ir piekļūstama cilvēkiem ar funkcionāliem traucējumiem, izmantojot vairākus sensoros (redze, dzirde, tauste) kanālus
-īstenojot projekta komunikācijas aktivitātes, tiks izvēlēta valoda un vizuālie tēli, kas mazina diskrimināciju un stereotipu veidošanos

(Specifiskās HP darbības)
-projekta ietvaros tiks nodrošinātas vides piekļūstamības ekspertu konsultācijas, tās paredzot projektēšanas un būvniecības procesā (attiecīgi pievienojot dokumentus, piem. konsultāciju protokolus u.c.);
-projektēšanas laikā un pirms objekta nodošanas ekspluatācijā publiskajai infrastruktūrai tiks veikts vides un informācijas piekļūstamības pašnovērtējums un iegūto punktu skaits nav zemāks par 8;
-plānojot būves dizainu, tiks ņemts vērā daudzveidības un iekļaušanas princips, balstoties uz cilvēku ar invaliditāti, tsk. bērnu, vajadzībām ne vien uz fizisku piekļūšanu būvei, bet arī uz specifiskām vajadzībām attiecībā uz būves noformējumu, lietojamību un funkciju;
-papildus būvnormatīvā LBN 200-21 noteiktajam, projekta ietvaros tiks īstenotas labās prakses darbības, kas īpaši veicina vides piekļūstamību cilvēkiem ar funkcionāliem traucējumiem
 
	Monta Strupause (LM)

	4.
	Anotācija (ex-ante)
8.1.10. uz dzimumu līdztiesību
	Iebildums
Lūdzam rast iespēju papildināt sadaļu ar vispārīgajām horizontālā principa "Vienlīdzība, iekļaušana, nediskriminācija un pamattiesību ievērošana" (HP VINPI) darbībām, kuras sekmēs dzimumu līdztiesību, atbilstoši LM/TM vadlīnijās [1] noteiktajam.

[1] “Horizontālais princips “Vienlīdzība, iekļaušana, nediskriminācija un pamattiesību ievērošana” vadlīnijas īstenošanai un uzraudzībai (2021-2027),  pieejamas: https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027.
Piedāvātā redakcija
2.1.1.6. pasākuma ietvaros tiks īstenotas darbības, kas veicina dzimumu līdztiesību.
(Vispārīgās HP darbības)
-  projekta vadības un īstenošanas personāla atlase tiks nodrošināta bez jebkādas tiešas vai netiešas diskriminācijas, veicinot mazāk pārstāvētā dzimuma piesaisti, personu ar invaliditāti piesaisti un nediskriminējot  pēc rases, etniskās izcelsmes, dzimuma, vecuma, invaliditātes, reliģiskās, pārliecības,  seksuālās orientācijas vai citiem apstākļiem;
- sievietēm un vīriešiem tiks nodrošināta vienlīdzīga darba samaksa un vienlīdzīgas karjeras izaugsmes iespējas, tostarp nodrošinot dalību apmācībās, semināros, komandējumos;
-   projektu vadībā un īstenošanā tiks virzīti pasākumi, kas sekmē darba un ģimenes dzīves līdzsvaru, paredzot elastīga un nepilna laika darba iespēju nodrošināšanu vecākiem ar bērniem un personām, kuras aprūpē tuviniekus[MS1] ;
-  īstenojot projekta informācijas un publicitātes aktivitātes, to saturs tiks rūpīgi izvērtēts un tiks izvēlēta valoda un vizuālie tēli, kas mazina diskrimināciju un stereotipu veidošanos vai uzturēšanu par kādu no dzimumiem, personām ar invaliditāti, reliģisko pārliecību, vecumu, rasi un etnisko izcelsmi vai seksuālo orientāciju.
 
	Monta Strupause (LM)

	5.
	Anotācija (ex-ante)
8.2. Cita informācija
	Iebildums
Lai nodrošinātu vienādu pieeju ES fondu pasākumu īstenošanas MK noteikumu anotācijas aizpildīšanai un, ievērojot vadlīnijās "Horizontālais princips “Vienlīdzība, iekļaušana, nediskriminācija un pamattiesību ievērošana” vadlīnijas īstenošanai un uzraudzībai  (2021-2027)" noteikto, aicinām 8.2. sadaļā sniegt informāciju par:

1) MK noteikumos paredzētajiem horizontālā principa rādītājiem; 
2) projektu iesniegumu vērtēšanas kritērija veidu, kura ietvaros projekta iesniedzējam ir jāsniedz informācija par šī horizontālā principa ievērošanu, paredzot specifiskas darbības, kas veicina vienlīdzību, iekļaušanu, nediskrimināciju un pamattiesību ievērošanu;
3) citu informāciju, piemēram, informāciju par nosacījumu finansējuma saņēmējam veikt sociāli atbildīgus iepirkumus.


Papildus lūdzam svītrot  zemāk norādīto rindkopu, kas neattiecas uz šī pasākuma īstenošanu.
(https://www.lm.gov.lv/lv/media/19610/download?attachment), vienlaikus 1.2.1.3.investīcijas ietvaros pasākumam tika izvērtēts, ka nav ietekmes uz attiecīgo horizontālo principu, tādējādi noteikumu projekts neparedz specifiskus kritērijus un nosacījumus horizontālā principa izpildei.

Vēršam uzmanību, ka vispārīgo un specifisko darbību piemēri norādāmi, anotācijas 8.1.9 un 8.1.10. sadaļās. 
Piedāvātā redakcija
-
	Monta Strupause (LM)

	6.
	Noteikumu projekts
28.7. horizontālā principa “Nenodarīt būtisku kaitējumu”, “Energoefektivitāte pirmajā vietā”, “Klimatdrošināšana” un "Vienlīdzība, iekļaušana, nediskriminācija un pamattiesību ievērošana" darbību īstenošanai;
 
	Priekšlikums
Lūdzam rast iespēju papildināt tekstu aiz vārdiem "Vienlīdzība, iekļaušana, nediskriminācija un pamattiesību ievērošana" darbību īstenošanai" ar atbalstāmo darbību piemēriem.
 
Piedāvātā redakcija
28.7. horizontālā principa “Nenodarīt būtisku kaitējumu”, “Energoefektivitāte pirmajā vietā”, “Klimatdrošināšana” un "Vienlīdzība, iekļaušana, nediskriminācija un pamattiesību ievērošana" darbību īstenošanai (piemēram, zīmju valodas tulku pakalpojumu izmaksas, subtitrēšanas un reāllaika transkripcijas pakalpojumu izmaksas, ja tas ir nepieciešams informācijas piekļūstamības nodrošināšanai).
	Inese Vilcāne (LM)

	7.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Lūdzam rast iespēju aizvietot vārdu “pieejamība” ar “piekļūstamība”. Lūdzu skatīt LM skaidrojumu MK noteikumu projekta
27.10. apakšpunktā.
Piedāvātā redakcija
-
	Inese Vilcāne (LM)



